Polisie vra hulp om moordverdagte op te spoor | Netwerk24
Polisie vra hulp om moordverdagte op te spoor
Deur Warda Meyer 07 November 2019 17:16
Die moordverdagte wat deur die polisie gesoek word. Foto: Verskaf deur SAPD
Speurders van die Mfuleni-polisiekantoor het die hulp van die publiek ingeroep om 'n moordverdagte, wat in Junie 'n pizza-winkeleienaar koelbloedig vermoor het, op te spoor.
Kol. Andrè Traut sê die voorval was op Saterdag 5 Junie omstreeks 09:10 by Angelo's Pizza Place in Stasieweg, Blackheath, toe 'n man met 'n vuurwapen en met 'n motorfiets-helm op die winkel binnegegaan het.
"In 'n stadium kan die verdagte se gesig op videomateriaal gesien word. Terwyl die 25-jarige winkeleienaar, Angelo Nunes, alleen in die winkel was, het die verdagte 'n vuurwapen uitgepluk en verskeie skote op hom afgevuur. Nunes is noodlottig gewond," sê Traut.
Volgens hom wys die videomateriaal duidelik hoe die verdagte van die toneel vlug terwyl 'n tweede verdagte op 'n motorfiets buite die winkel vir hom wag.
"Niks is uit die winkel of van die oorledene gevat nie. Die motorfiets is later op die N2-snelweg naby Nyanga gevind."
Mense met inligting oor die skietery en die moordverdagte word versoek om die Mfuleni-polisiekantoor se ondersoekbeamptes, lt.kol. Michael Thebus by 082 334 7486 of konst. Nkululeko Magqaza by 082 777 6898, te bel.
Meer oor: Angelo'S Pizza Place | Blackheath | Mfuleni-Polisiekantoor | Misdaad | Moordverdagte | Soektog